《赠书礼部主客郎中陆公墓表后　官以子赠》
宋代·邓林

君不见昔日庐陵欧阳崇国公，没时孤子方婴童。

荒坟宿草六十载，荣光忽照重泉中。又不见道隆处士生长元之季，爵禄簪缨徒有志。

宁知身后际承平，名位一朝因子贵。泷冈阡上多松筠，白龙潭里波粼粼。

穹碑文字泣神鬼，紫诰龙凤蟠丝纶。世间父母谁无子，荣耀如斯能有几。

行路无情也动心，魂魄有知宁不喜。虽得死者荣，还为生者悲。

万钟五鼎不迨养，季路空怀负米时。百年岁月奔如马，我亦人间孤露者。

同病相怜情最真，赋就新诗泪如泻。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。